Omikron fyn dopgehou – RamaphosaMense staan tou in Times Square in New York in die VSA om vir Covid-19 getoets te word. Die identifisering van die Omikron-variant het tot groot paniek gelei. (Foto: Spencer Platt/AFP) Nuwe Covid-19-infeksies het die afgelope week vyfvoudig toegeneem en byna ŉ kwart van alle toetse vir die koronavirus is nou positief. Dít terwyl die getal positiewe toetse net twee weke gelede naastenby 2% was, sê pres. Cyril Ramaphosa in sy weeklikse nuusbrief. “Wetenskaplikes in ons land en wêreldwyd werk steeds hard om belangrike vrae rakende die nuwe Omikron-variant, soos oordrag, ontwikkeling, of dit ernstiger siekte veroorsaak, asook hoe doeltreffend entstof daarteen is, te beantwoord.” Die Omikron-variant is byna twee weke gelede deur Suid-Afrikaanse wetenskaplikes onder die wêreld se aandag gebring en dit lyk of dit in dié stadium die oorheersende variant in die meeste Suid-Afrikaanse provinsies is. Ramaphosa sê hoewel die styging in infeksies groot kommer wek, was dit te wagte. Wetenskaplikes het maande gelede al voorspel dat ŉ vierde vlaag die land naastenby hierdie tyd sou tref en dat dit byna onvermydelik sou wees dat nuwe variante van die virus kop uitsteek. “Hoewel ons nog nie weet wat die uitwerking van die Omikron-variant op hospitaalopnames gaan wees nie, berei hospitale solank voor om meer pasiënte op te neem en stel ons ondersoek in na hoe vinnig ons medikasie kan bekom om Covid-19 te behandel.” Die infeksiekoers en die getal mense wat in hospitale opgeneem word, word fyn dopgehou, terwyl daar gewag word op meer duidelikheid oor die nuwe variant. Die nasionale koronvirusbevelsraad vergader ook eersdaags oor die stand van die pandemie en sal aanbevelings doen oor enige verdere maatreëls wat getref moet word om mense veilig en gesond te hou, sê Ramaphosa. “Terwyl ons die vierde vlaag binnegaan en die land gereedmaak vir die feestyd, is die grootste prioriteit dat meer mense ingeënt word. Wetenskaplike bewyse dui daarop dat inenting die doeltreffendste manier is om die verspreiding van nuwe infeksies te verhoed en dat die entstof ernstige siekte, hospitaalopnames en sterftes verminder.” Ramaphosa sê die land het nou genoeg entstowwe en daar is in elke provinsie entstofsentrums. Hy het ook ŉ beroep op mense gedoen om die regering se Vooma-inentingsnaweke te benut om die entstof te ontvang. “Namate elke dag verbygaan en infeksies toeneem, word die redes om ingeënt te word al hoe meer dwingend en die behoefte net al hoe groter. Entstowwe is veilig en soos al die ander roetine-inentings wat ons as kinders teen siektes soos masels gekry het, bied dit die beste beskerming beskikbaar.” Die president sê inenting is boonop belangrik vir die land se ekonomiese herstel: hoe meer mense ingeënt word, hoe meer sektore van die ekonomie kan oopgestel word. “Ons kan ons werk doen en sosiaal verkeer onder minder streng beperkings én ons lewe kan na die een of ander vorm van normaliteit terugkeer.” Mense moet die gevare om nie ingeënt te word nie en die virus na kinders, ouers, familielede, kollegas en selfs vreemdelinge te versprei, versigtig opweeg, maan Ramaphosa verder. Die enorme toename in infeksies beteken dat, benewens inenting, mense veel meer waaksaam moet wees om kontak met diegene buite hul huishoudings te verminder. Die handhaaf van sosiale afstande word toenemend moeiliker namate die feestyd naderkom, maar navorsing wys groot byeenkomste, en veral dié wat binnenshuis gehou word, het die grootste risiko van oordrag. Ramaphosa waarsku dat daar ook nie vir nuwe regulasies gewag moet word voordat die grootte van byeenkomste verminder word nie.